## Zakon o popisima birača

### NN 19/2007 (16.2.2007.), Zakon o popisima birača

# HRVATSKI SABOR

772

Na
temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O POPISIMA BIRAČA

Proglašavam
Zakon o popisima birača kojega je Hrvatski sabor donio na sjednici 9. veljače
2007. godine.

Klasa:
011-01/07-01/11

Urbroj:
71-05-03/1-07-2

Zagreb,
12. veljače 2007.

Predsjednik

Republike Hrvatske

**Stjepan Mesić, v. r.**

## ZAKON

## O POPISIMA BIRAČA

TEMELJNE ODREDBE

Članak 1.

Ovim
se Zakonom utvrđuje sadržaj zbirke osobnih podataka o biračkom pravu, način
vođenja zbirke, postupak upisa, ispravci, brisanje, provjera upisa,
zaključivanje i potvrđivanje, izrada izvadaka i izdavanje isprava te način
obrade tih podataka za potrebe izbora.

Zbirka
osobnih podataka o biračkom pravu vodi se pod nazivom popisi birača.

Članak 2.

Popisi
birača su državna evidencija u koju se upisuju hrvatski državljani koji su
navršili 18 godina života, osim onih koji su pravomoćnom sudskom odlukom
potpuno lišeni poslovne sposobnosti (u daljnjem tekstu: birači).

Upis
u popis birača je uvjet za ostvarivanje biračkog prava na dan izbora.

Članak 3.

Popisi
birača temelje se na načelu jedinstvenosti i stalnosti, a vode se po službenoj
dužnosti za svaki grad ili općinu.

Unutar
grada ili općine popisi birača vode se po naseljima, ulicama i trgovima.

Članak 4.

Birači
se upisuju u popise birača prema mjestu prebivališta u Republici Hrvatskoj.

Svaki
birač može biti upisan u popis birača samo jednog grada ili općine.

Birači
koji nemaju prebivalište u Republici Hrvatskoj upisuju se u središnju
evidenciju popisa birača u Gradu Zagrebu, po državama u kojima imaju
evidentirano boravište u inozemstvu.

Popis
birača iz stavka 3. ovoga članka temelji se na podacima iz središnje evidencije
o hrvatskom državljanstvu osoba bez prebivališta u Republici Hrvatskoj i podacima
o izdanim putnim ispravama na kojima je naznačena inozemna adresa stanovanja i
država boravišta.

Članak 5.

Popise
birača vode tijela državne uprave u županijama, odnosno Gradu Zagrebu, nadležna
za poslove opće uprave (u daljnjem tekstu: nadležno tijelo koje vodi popis
birača).

Središnju
evidenciju birača koji nemaju prebivalište u Republici Hrvatskoj vodi nadležno
tijelo Grada Zagreba.

Nadležna
tijela iz stavka 1. i 2. ovoga članka utvrđuju se voditeljem zbirke osobnih
podataka, sukladno propisima o zaštiti osobnih podataka.

NAČIN VOĐENJA, SADRŽAJ I
UPIS U POPIS BIRAČA

Članak 6.

Popis
birača vodi se u elektroničkom obliku, jedinstvenog sadržaja u svim gradovima i
općinama.

Na
čuvanje podataka primjenjuju se mjere zaštite osobnih podataka utvrđene
posebnim zakonima.

Članak 7.

Sadržaj
popisa birača čine sljedeći podaci:

1.
redni broj,

2.
prezime i ime,

3.
nacionalnost,

4.
matični broj građana,

5.
spol,

6.
datum rođenja,

7.
prebivalište (ulica, kućni broj i podbroj, naselje) i

8.
primjedba.

Članak 8.

Upisivanje
u popis birača obavlja se na temelju podataka iz evidencije državljanstva,
evidencije putnih isprava i evidencije prebivališta.

Policijske
uprave ili postaje koje vode evidenciju prebivališta dužne su odmah nadležnom
tijelu koje vodi popis birača dostaviti podatke:

–
o prijavljenim osobama s navršenih 18 godina života,

–
o prijavi i odjavi prebivališta,

–
o promjeni adrese stanovanja osoba koje su navršile 18 godina života,

–
o primitku ili prestanku hrvatskog državljanstva,

–
o promjeni ili poništenju MBG-a.

Nadležna
tijela koja su izdala putne isprave dužna su odmah dostaviti podatke o adresi
stanovanja i državi boravišta za birače iz članka 4. stavka 3. ovoga Zakona.

Matični
ured dužan je odmah nadležnom tijelu koje vodi popis birača dostavljati
obavijesti o umrlim osobama koje su starije od 18 godina, obavijesti o
sklopljenom braku, promjeni osobnog imena i promjeni spola.

Općinski
sud dužan je odmah pravomoćnu sudsku odluku, kojom je neka osoba potpuno lišena
poslovne sposobnosti, dostaviti nad­ležnom tijelu koje vodi popis birača na
čijem je području prebivalište takve osobe.

Članak 9.

Ako
evidencije na kojima se temelji upis u popis birača ne sadrže podatke o
nacionalnoj pripadnosti, taj se podatak upisuje na temelju izjave birača pred
nadležnim tijelom, sukladno članku 13. ovoga Zakona.

Članak 10.

Nadležno
tijelo koje vodi popis birača dužno je odmah izvršiti upise i promjene odnosno
brisanje iz popisa birača na temelju obavijesti i odluka tijela iz članka 8.
ovoga Zakona.

Članak 11.

Iz
popisa birača brišu se osobe koje su izgubile biračko pravo (smrću, prestankom
hrvatskog državljanstva ili oduzimanjem poslov­ne sposobnosti) i birači koji su
promijenili prebivalište na području grada ili općine za koje se popis birača
vodi.

Brisanje
iz popisa birača obavlja se na način da se u rubrici »Primjedba« navodi broj
akta i pravna osnova na temelju koje je izvršeno brisanje.

PREGLED, ISPRAVCI I
DOPUNE POPISA BIRAČA NAKON RASPISIVANJA IZBORA

Članak 12.

Odmah
po raspisivanju izbora, a najkasnije u roku od tri dana od dana raspisivanja
izbora, nadležno tijelo koje vodi popis birača putem sredstava javnog
priopćavanja obavijestit će birače posebnom objavom o mogućnosti, vremenu i
načinu pregleda, dopune i ispravka popisa birača.

Istom
objavom biračima se naznačuju zakonski rokovi za izvršenje privremenog upisa
izvan mjesta prebivališta te prethodnu registraciju u Republici Hrvatskoj.

Članak 13.

Svaki
građanin ima pravo pregledati svoj upis u popis birača, tražiti njegovu dopunu
ili ispravak tijekom cijele godine, a u vrijeme raspisanih izbora najkasnije 14
dana prije dana određenog za održavanje izbora.

Usmeni
ili pisani zahtjev za upis, dopunu ili ispravak popisa birača podnosi se
nadležnom tijelu koje vodi popis birača. Ako je zahtjev podnesen usmeno,
nadležno tijelo sastavit će o tome službenu bilješku.

Ako
nadležno tijelo koje vodi popis birača utvrdi da je zahtjev osnovan, izvršit će
upis, dopunu ili ispravak popisa birača.

Članak 14.

Nakon
potvrđenih kandidacijskih lista, na pisani zahtjev sudionika u izbornom
postupku, nadležno tijelo koje vodi popis birača dat će podatke s osobnim
imenom i adresom birača iz evidencije popisa birača u roku od 24 sata nakon
zaprimanja pisanog zahtjeva.

Kod
podnošenja zahtjeva i korištenja podataka iz popisa birača na sudionike u
izbornom postupku primjenjuju se propisi o zaštiti osobnih podataka.

Članak 15.

Za
birače koji će se na dan izbora zateći na službi u Oružanim snagama Republike
Hrvatske, članove posade pomorskih i riječnih brodova pod hrvatskom zastavom
izvan njezinih granica te za birače lišene slobode, zapovjedništva postrojbi
Oružanih snaga Republike Hrvatske, trgovačka društva-vlasnici brodova i uprave
kaznionica, odnosno zatvora i odgojnih zavoda dužni su dostaviti podatke
nadležnom tijelu koje vodi popis birača prema mjestu njihova prebivališta.

Podaci
iz stavka 1. ovoga članka dostavljaju se odmah po raspisivanju izbora, a
najkasnije do isteka roka iz članka 13. stavka 1. ovoga Zakona.

Nadležno
tijelo koje vodi popis birača odmah nakon njegova potvrđivanja dostavlja
izvatke iz popisa birača tijelima iz stavka 1. ovoga članka.

Tijela
iz stavka 1. ovoga članka dužna su izvatke iz popisa birača dostaviti izbornom
povjerenstvu nadležnom za posebna biračka mjesta najkasnije 24 sata prije
vremena određenog za otvaranje biračkog mjesta.

PRETHODNA REGISTRACIJA
BIRAČA ZA GLASOVANJE U INOZEMSTVU

Članak 16.

Radi
provođenja glasovanja na izborima za Hrvatski sabor i predsjednika Republike
Hrvatske, diplomatske misije ili konzularni uredi Republike Hrvatske obavljaju
prethodnu registraciju birača koji će glasovati u inozemstvu na određenom
konzularnom području.

Prethodna
registracija se obavlja za birače bez prebivališta u Republici Hrvatskoj i
birače s prebivalištem u Republici Hrvatskoj koji trajnije borave u inozemstvu.

Prethodna
registracija odnosi se i na birače bez prebivališta u Republici Hrvatskoj koji
borave ili će se na dan izbora zateći u Republici Hrvatskoj.

Prethodnu
registraciju birača iz stavka 3. ovoga članka obavlja nadležno tijelo koje vodi
popis birača u mjestu njegova boravka u Republici Hrvatskoj.

Članak 17.

Prethodna
registracija birača obavlja se prije raspisivanja izbora, najkasnije do isteka
roka utvrđenog člankom 13. stavkom 1. ovoga Zakona, a na temelju usmenog ili
pisanog zahtjeva.

Diplomatske
misije ili konzularni uredi Republike Hrvatske duž­ni su javno objavljivati
način, mjesto i vrijeme obavljanja prethodne registracije u sve vrijeme njezina
trajanja.

Za
birače koji se prethodno registriraju radi glasovanja u inozemstvu nadležne
diplomatske misije ili konzularni uredi Republike Hrvatske i nadležna tijela
koja vode popis birača po službenoj duž­nosti provode postupak privremenog
upisa izvan mjesta prebivališta, sukladno odredbama ovoga Zakona, bez potvrde o
upisu u popis birača.

Članak 18.

Diplomatske
misije ili konzularni uredi Republike Hrvatske duž­ni su odmah po izvršenoj
prethodnoj registraciji nadležnom tijelu koje vodi popis birača, dostaviti
podatke o registriranim biračima, prema mjestu prebivališta, odnosno upisa u
popis birača.

O
izvršenoj prethodnoj registraciji upisuje se bilješka u popis birača.

Za
birače koji imaju upisanu bilješku o prethodnoj registraciji u popisu birača ne
može se izdati potvrda o upisu u popis birača.

Odustanak
ili promjena prethodne registracije može se obavljati unutar zakonskog roka
utvrđenog člankom 13. stavkom 1. ovoga Zakona.

Obavijesti
nadležnog tijela koje vodi popis birača o evidentiranju privremenog upisa,
odustanka ili promjene prethodne registracije, dostavljaju se diplomatskim
misijama ili konzularnim uredima Repub­like Hrvatske, do isteka roka za
zaključivanje popisa birača.

Članak 19.

Sadržaj
evidencije o prethodnoj registraciji identičan je sadržaju popisa birača iz
članka 7. ovoga Zakona, uz naznaku biračkog mjesta odnosno izborne jedinice
mjesta prebivališta.

Na
evidenciju o prethodnoj registraciji birača za glasovanje u inozemstvu
primjenjuju se odredbe ovoga Zakona utvrđene za voditelje zbirke osobnih
podataka, sukladno propisima o zaštiti osobnih podataka.

Podatke
o broju birača prethodno registriranih u inozemstvu diplomatske misije ili
konzularni uredi odmah dostavljaju Državnom izbornom povjerenstvu.

Podaci
se dostavljaju tabelarno svrstani po biračkim mjestima, odnosno po izbornim
jedinicama za raspisane izbore.

PRIVREMENI UPIS U POPIS
BIRAČA IZVAN MJESTA PREBIVALIŠTA

Članak 20.

Birači
koji će se na dan izbora zateći izvan područja grada ili općine u kojoj imaju
prebivalište, mogu se na osobni zahtjev privremeno upisati u popis birača u
gradu ili općini gdje će se zateći, pod uvjetom da je na izborima koji su
raspisani dopušteno glasovanje izvan mjesta prebivališta.

Privremenim
upisom u popis birača ne mijenja se prebivalište ili adresa stanovanja.

Članak 21.

Privremeni
upis u popis birača izvan mjesta prebivališta obavlja se na temelju potvrde o
upisu u popis birača.

Potvrdu
o upisu u popis birača izdaje nadležno tijelo koje vodi popis birača.

Potvrda
sadrži osobne podatke birača koji se iskazuju na izvatku iz popisa birača,
naznaku biračkog mjesta ili izborne jedinice ako su poznati u vrijeme izdavanja
potvrde, mjesto privremenog upisa u popis birača te naznaku da li se odnosi i
za slučaj ponavljanja izbora.

O
izdanoj potvrdi iz stavka 1. ovoga članka upisuje se službena bilješka u popis
birača.

Članak 22.

Zahtjevi
za privremeni upis u popis birača izvan mjesta prebivališta mogu se podnositi
do isteka roka utvrđenog u članku 13. stavku 1. ovoga Zakona.

U
zahtjevu iz stavka 1. ovoga članka birač navodi podatak o privremenom upisu i
za slučaj ponavljanja izbora, sukladno priloženoj potvrdi o upisu u popis
birača.

Zahtjev
za privremeni upis podnosi se nadležnom tijelu koje vodi popis birača u mjestu
u kojem će se birač zateći na dan izbora.

Članak 23.

Nadležno
tijelo koje obavlja privremeni upis zadržava potvrdu o upisu u popis birača i
na temelju iste birača upisuje u poseban popis privremeno upisanih birača, sa
svim podacima sadržanim u potvrdi iz članka 21. stavka 3. ovoga Zakona.

Poseban
popis privremeno upisanih birača dostavlja se nadlež­nom izbornom povjerenstvu
prema sjedištu biračkog mjesta za privremeno upisane birače.

Članak 24.

Privremeni
upis odnosi se i za slučaj ponavljanja izbora. Za birače koji privremeni upis
nisu izvršili i za ponavljanje izbora nadležna tijela brisat će bilješke o
izvršenom privremenom upisu u popisu birača i u posebnom popisu privremeno
upisanih birača iz članka 23. stavka 1. ovoga Zakona.

Članak 25.

Nakon
provedenih izbora nadležno tijelo će po službenoj dužnosti brisati službenu
bilješku iz članka 21. stavka 4., kao i privremeni upis iz članka 23. ovoga
Zakona.

ZAKLJUČIVANJE I
POTVRĐIVANJE POPISA BIRAČA

Članak 26.

Odmah
nakon isteka roka iz članka 13. stavka 1. ovoga Zakona nadležno tijelo koje
vodi popis birača pristupa zaključivanju popisa birača. U popis birača koji se
zaključuje za određene izbore upisuju se i osobe koje će na dan izbora navršiti
18 godina života.

Prije
izlistavanja popisa birača u informatičkoj bazi podataka aktivira se aplikacija
zaključavanja i zabrane daljnjih unosa bilo kak­vih podataka.

Popis
birača izlistava se u jednom primjerku za svaki grad ili općinu, sa sadržajem
utvrđenim u članku 7. ovoga Zakona. Ovisno o broju birača, popis birača može se
izlistavati u više svezaka (po gradskim četvrtima ili drugim oblicima mjesne
samouprave).

Članak 27.

Popis
birača zaključuje se tako da se na posljednjoj stranici svakog sveska popisa
birača naznači: broj stranica svakog sveska, broj upisanih birača označen
brojem i slovima i datum kad je svezak, odnosno popis birača zaključen.

Ako
popis birača za grad ili općinu sadrži više svezaka, nadležno tijelo utvrdit će
posebnim aktom: koliko svezaka zajedno čini popis birača, broj stranica svakog
sveska, broj birača upisanih u posebne sveske označene brojem i slovima, kao i
datum kad je popis birača zaključen.

Zaključeni
popis birača, zajedno s rješenjem kojim se utvrđuje koliko posebnih svezaka
čini taj popis, potpisuje čelnik nadležnog tijela koje vodi popis birača i
ovjerava ga pečatom tog tijela.

Članak 28.

Popis
birača mora se zaključiti i dostaviti na potvrdu najkasnije 8 dana prije dana
određenog za održavanje izbora.

Članak 29.

Zaključeni
popis birača dostavlja se na potvrdu povjerenstvu za popise birača. Uz popis
birača povjerenstvu se dostavljaju zahtjevi građana za upis u popis birača,
odnosno za njegovu dopunu ili ispravak koje nadležno tijelo nije usvojilo, s
obrazloženjem razloga za neusvajanje zahtjeva.

Potvrđeni
popis birača koristi se za raspisane izbore, a služi i za ponavljanje izbora.

IZVACI IZ POPISA BIRAČA

Članak 30.

Iz
potvrđenog popisa birača izlistavaju se izvaci iz popisa birača, sukladno
utvrđenim biračkim mjestima. U slučaju istodobne provedbe više vrsta izbora,
izvaci se izlistavaju u potrebnom broju primjeraka.

Na
izvacima iz popisa birača ne iskazuje se matični broj građana, a podatak o
nacionalnoj pripadnosti iskazuje se za izbore koji se provode po osnovi
nacionalne pripadnosti.

Za
pripadnike nacionalnih manjina u Republici Hrvatskoj koji imaju pravo na
zastupljenost u Hrvatskom saboru i pravo na izbor vijeća i predstavnika
nacionalnih manjina u jedinicama lokalne i pod­ručne (regionalne) samouprave,
za svako biračko mjesto izlistava se izvadak iz popisa birača po osnovi
nacionalne pripadnosti, sukladno odredbama izbornog zakona.

Članak 31.

Na
biračko mjesto dostavlja se u pravilu jedan primjerak izvatka iz popisa birača
za birače koji će glasovati prema mjestu prebivališta na tom biračkom mjestu.

U
slučaju da je za raspisane izbore dopušteno glasovanje izvan mjesta prebivališta,
iz potvrđenog popisa birača izlistavaju se dva izvat­ka označena oznakom »A« i
»B«.

U
izvatku iz popisa birača označenom oznakom »A« navedeni su birači koji će
glasovati prema mjestu prebivališta.

U
izvatku iz popisa birača označenom oznakom »B« navedeni su birači koji su
privremeno ispisani. Na ovom se izvatku iskazuju i podaci iz rubrike
»Primjedba« o privremenom upisu, odnosno glasovanju izvan mjesta prebivališta.

Ako
za privremeno upisane birače izvan mjesta prebivališta nisu određena posebna
biračka mjesta, za svako biračko mjesto dostavlja se i poseban popis privremeno
upisanih birača označen oznakom »C«, sukladno članku 23. stavku 1. ovoga
Zakona.

Članak 32.

Izvatke
iz zaključenog i potvrđenog popisa birača nadležno tijelo koje vodi popis
birača dužno je dostaviti nadležnom izbornom povjerenstvu najkasnije 24 sata
prije vremena određenog za otvaranje biračkih mjesta na dan izbora.

Nakon
preuzimanja izvadaka iz popisa birača nadležna izborna povjerenstva korisnici
su popisa birača kao zbirke osobnih podataka, sukladno propisima o zaštiti
osobnih podataka.

Članak 33.

Iz
zaključenog i potvrđenog popisa birača nadležno tijelo koje vodi popis birača
dati će brojčane podatke o biračima sudionicima u izbornom postupku, na pisani
zahtjev.

O
zahtjevima za dostavu brojčanih podataka iz popisa birača nadležno tijelo koje
vodi popis birača ustrojava posebnu evidenciju s naznakom datuma i vrste
podataka koji su dani na korištenje.

POVJERENSTVO ZA POPIS
BIRAČA

Članak 34.

Povjerenstvo
za popise birača osniva gradsko ili općinsko vijeće odnosno Gradska skupština
Grada Zagreba.

Povjerenstvo
za popise birača čine predsjednik i dva člana. Predsjednik i članovi
povjerenstva imaju zamjenike.

Predsjednika,
članove i njihove zamjenike imenuju tijela iz stavka 1. ovoga članka.
Predsjednik povjerenstva i njegov zamjenik imenuju se iz reda članova gradskog
ili općinskog vijeća, odnosno Gradske skupštine Grada Zagreba, a članovi i
njihovi zamjenici mogu biti imenovani i iz reda građana.

Povjerenstvo
za popise birača provjerava pravilnost popisa birača, odlučuje o zahtjevima
građana iz članka 29. stavka 1. ovoga Zakona i potvrđuje popis birača.

Članak 35.

Kad
povjerenstvo za popise birača ustanovi da je popis birača pravilno sastavljen,
odmah ga potvrđuje potpisom predsjednika i članova povjerenstva, pa tako
potvrđeni popis vraća s ostalim materijalom nadležnom tijelu koje vodi popis
birača.

Ako
povjerenstvo ustanovi da popis birača nije pravilno sastav­ljen, vratit će ga
odmah nadležnom tijelu koje vodi popis birača radi dopune ili ispravka, sve u
roku od tri dana od dana njegova primitka.

U
slučaju iz stavka 2. ovoga članka, zapisnici povjerenstva dostavit će se
ovlaštenom izvršitelju informatičke obrade podataka radi otvaranja aplikacije
baze podataka i unosa potrebnih dopuna ili ispravaka.

Ako
povjerenstvo za popis birača i nakon isteka roka iz stavka 2. ovoga članka ne
potvrdi ili rješenjem odbije zaključeni popis birača, nadležno tijelo koje vodi
popis birača ostvaruje pravo na sudsku zaštitu, sukladno članku 36. ovoga
Zakona.

Članak 36.

Povjerenstvo
za popise birača donijet će rješenje o svakom neusvojenom zahtjevu za upis u
popis birača, dopunu ili ispravak tog popisa, u roku od tri dana od dana
primitka zahtjeva. Rješenje se dostavlja podnositelju zahtjeva.

Protiv
rješenja povjerenstva može se u roku od dva dana od dana dostave rješenja
izjaviti žalba nadležnom općinskom sudu. Općinski sud dužan je u izvanparničnom
postupku donijeti rješenje u roku od 48 sati od primitka žalbe.

Protiv
rješenja općinskog suda nije dopuštena žalba.

Na
temelju rješenja općinskog suda donesenog o žalbi upis u popis birača i u
izvadak iz popisa birača izvršit će se do dana određenog za održavanje izbora.

POPIS ZA GLASOVANJE U
DIPLOMATSKIM MISIJAMA ILI KONZULARNIM UREDIMA REPUBLIKE HRVATSKE

Članak 37.

Na
dan izbora za Hrvatski sabor i predsjednika Republike Hrvatske u diplomatskim
misijama ili konzularnim uredima Republike Hrvatske, izrađuje se popis za
glasovanje.

Popis
za glasovanje temelji se na prethodnom upisu u popis birača u Republici
Hrvatskoj.

Članak 38.

U
popis za glasovanje upisuju se birači koji nemaju prebivalište u Republici
Hrvatskoj, na temelju izvadaka iz popisa birača iz članka 4. stavka 3. ovoga
Zakona.

U
popis za glasovanje upisuju se i birači s prebivalištem u Repub­lici Hrvatskoj
koji imaju boravište u inozemstvu ili se ondje zateknu na dan izbora, a žele
svoje pravo glasovanja ostvariti u inozemstvu.

Birači
iz stavka 2. ovoga članka upisuju se u popis za glasovanje na osobni zahtjev na
temelju potvrde o upisu u popis birača u Repub­lici Hrvatskoj ili prethodne
registracije u istoj diplomatskoj misiji ili konzularnom uredu.

Članak 39.

Popise
za glasovanje na temelju kojih se na dan izbora glasovalo u diplomatskim
misijama ili konzularnim uredima Republike Hrvatske zaključuje i ovjerava
ovlašteni predstavnik misije, odnosno ureda.

Zaključivanjem
i ovjerom popisa za glasovanje potvrđuje se da su u njega upisani birači na
temelju izvadaka iz popisa birača iz članka 4. stavka 3. ovoga Zakona, birači
koji su prethodno registrirani i birači za koje su priložene potvrde o biračkom
pravu.

POTVRDA ZA GLASOVANJE

Članak 40.

Hrvatski
državljani koji imaju biračko pravo, a nisu upisani u izvatke zaključenih i
potvrđenih popisa birača dostavljenih na biračka mjesta, mogu na dan izbora
dokazivati pravo na glasovanje potvrdom nadležnog tijela koje vodi popis birača
(u daljnjem tekstu: potvrda za glasovanje).

Biračima
iz članka 38. stavka 1. ovoga Zakona potvrde za glasovanje mogu izdati
diplomatske misije ili konzularni uredi Republike Hrvatske u kojem žele
ostvariti pravo glasovanja, a na temelju prethodne službene provjere biračkog
prava i upisa u popis birača.

Nadležno
tijelo koje je izvršilo novi upis u popis birača nakon zaključivanja i
potvrđivanja popisa birača, evidentirat će u popisu birača davanje pisane
suglasnosti za izdavanje potvrde za glasovanje određenoj diplomatskoj misiji
ili konzularnom uredu ili izdavanje takve potvrde u Republici Hrvatskoj.

U
potvrdu za glasovanje upisuju se podaci koji se iskazuju na izvatku iz popisa
birača te tvrdnja da je osoba upisana u popis birača za dotično biračko mjesto.

Potvrde
za glasovanje u izbornom materijalu sastavni su dio izvatka iz popisa birača
za dotično biračko mjesto.

PRIJELAZNE I ZAVRŠNE
ODREDBE

Članak 41.

Prije
prvih izbora za izbor zastupnika u Hrvatski sabor nakon stupanja na snagu ovoga
Zakona, svim biračima u Republici Hrvatskoj dostavit će se ispis njihovih
podataka iz popisa birača radi provjere i ispravaka, sukladno članku 13. ovoga
Zakona.

Članak 42.

Nadležno
tijelo dužno je čuvati potvrđeni popis birača najmanje pet godina od dana
potvrđivanja.

Članak 43.

Svi
podnesci, radnje i akti u svezi s upisom u popis birača te dopune i ispravci,
oslobođeni su plaćanja upravnih pristojbi.

Članak 44.

Nadležna
tijela ovlaštena za obavljanje pojedinih radnji određenih ovim Zakonom,
odgovorna su za pravodobno izvršavanje obveza sukladno utvrđenim rokovima.

Neizvršavanjem
propisanih radnji u zakonom utvrđenim rokovima službene osobe u tijelima iz
stavka 1. ovoga članka čine tešku povredu službene dužnosti.

Članak 45.

Nadzor
nad provedbom ovoga Zakona obavlja središnje tijelo državne uprave nadležno za
poslove opće uprave.

Članak 46.

Ovlašćuje
se čelnik središnjeg tijela državne uprave nadležnog za poslove opće uprave da
u roku od 60 dana od dana stupanja na snagu ovoga Zakona propiše obrasce
isprava, odnosno potvrda koje se izdaju iz popisa birača.

Članak 47.

Danom
stupanja na snagu ovoga Zakona prestaje važiti Zakon o popisima birača (»Narodne
novine«, broj 19/92.).

Članak 48.

Ovaj
Zakon stupa na snagu danom objave u »Narodnim novinama«.

Klasa:
013-02/07-01/01

Zagreb,
9. veljače 2007.

HRVATSKI
SABOR

Predsjednik

Hrvatskoga sabora

**Vladimir Šeks, v. r.**

Zakon, NN 19/2007-772